CELEX: 32016D1940
Language: hu
Date: 2016-10-06 00:00:00
Title: A Bizottság (EU) 2016/1940 végrehajtási határozata (2016. október 6.) az Egyesült Királyságban a közelkörzeti léginavigációs szolgálatok tekintetében a piaci feltételeknek a 391/2013/EU végrehajtási rendelet 3. cikke szerinti megállapításáról (az értesítés a C(2016) 6336. számú dokumentummal történt)

5.11.2016   
            
            
               HU
            
            
               Az Európai Unió Hivatalos Lapja
            
            
               L 299/59
            
         A BIZOTTSÁG (EU) 2016/1940 VÉGREHAJTÁSI HATÁROZATA
   (2016. október 6.)
   az Egyesült Királyságban a közelkörzeti léginavigációs szolgálatok tekintetében a piaci feltételeknek a 391/2013/EU végrehajtási rendelet 3. cikke szerinti megállapításáról
   
      
         (az értesítés a C(2016) 6336. számú dokumentummal történt)
      
   
   (Csak az angol nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a léginavigációs szolgálatoknak az egységes európai égbolt keretében történő ellátásáról szóló, 2004. március 10-i 550/2004/EK európai parlamenti és tanácsi rendeletre („léginavigációs-szolgálati rendelet”) (1) és különösen annak 16. cikke (1) bekezdésére,
   tekintettel a léginavigációs szolgálatok közös díjszámítási rendszerének létrehozásáról szóló, 2013. május 3-i 391/2013/EU bizottsági végrehajtási rendeletre (2) és különösen annak 3. cikke (4) bekezdésére,
   mivel:
   
               (1)
            
            
               A 391/2013/EU végrehajtási rendelet a léginavigációs szolgálatokra vonatkozóan közös díjszámítási rendszert hoz létre. A rendelet 3. cikkének (1) bekezdése értelmében a tagállamok dönthetnek úgy, hogy közelkörzeti léginavigációs szolgáltatásaik közül néhányra vagy azok mindegyikére piaci feltételek érvényesek. Ebben az esetben az említett rendelet rendelkezései alkalmazandók, azonban az érintett tagállam határozhat úgy, hogy a szóban forgó szolgáltatásokra vonatkozóan nem alkalmazza a 3. cikk (1) bekezdésének a)–d) pontjában foglalt intézkedéseket.
            
         
               (2)
            
            
               Az Egyesült Királyság hatóságai 2015. május 6-án tájékoztatták a Bizottságot arról a döntésükről, hogy a B. közelkörzeti díjszámítási körzetbe tartozó repülőterek közelkörzeti léginavigációs szolgáltatásaira piaci feltételeket alkalmaznak. Ilyen szolgáltatásokat az Egyesült Királyság alábbi 9 repülőterén biztosítanak: Heathrow Airport-London, Gatwick Airport-London, Stansted Airport-London, Luton, City Airport-London, Birmingham, Manchester, Glasgow és Edinburgh.
            
         
               (3)
            
            
               Az Egyesült Királyság hatóságai benyújtották a határozat alapjául szolgáló jelentést, amely ismerteti a 391/2013/EU végrehajtási rendelet I. mellékletében foglalt követelmények értékelését és az értékelés eredményét. A hatóságok a Bizottság kérésére 2015. október 2-án további igazoló dokumentumokat – többek között közbeszerzési dokumentumokat – nyújtottak be. A Bizottság ellenőrizte az Egyesült Királyság hatóságai által biztosított információkat.
            
         
               (4)
            
            
               A megvizsgált információkból kiderült, hogy a hatóságok a 391/2013/EU végrehajtási rendelet 3. cikkének (2) bekezdése értelmében az értékelés során konzultáltak a légtérfelhasználók képviselőivel, továbbá más érdekelt felekkel, többek között repülőterek üzemeltetőivel és léginavigációs szolgáltatókkal.
            
         
               (5)
            
            
               Ezenkívül az információkból kiderült, hogy az Egyesült Királyság szóban forgó közelkörzeti léginavigációs piacain fennállnak a piaci feltételek. Az értékelő jelentésből kiderül, hogy a 391/2013/EU végrehajtási rendelet I. mellékletében meghatározott feltételek teljesülnek. Ez vonatkozik a B. közelkörzeti díjszámítási körzetbe tartozó azon repülőterekre is, amelyek esetében még nem került sor közbeszerzési eljárásra, de a tervek szerint a jövőben lezajlik, figyelembe véve, hogy a piaci viszonyok fennállásához nem feltétlenül szükséges, hogy ilyen eljárás a vizsgált időkereten belül lebonyolításra kerüljön.
            
         
               (6)
            
            
               A Bizottság ezért egyetért az Egyesült Királyság hatóságainak értékelésével, miszerint a B. közelkörzeti díjszámítási körzetbe tartozó repülőterek közelkörzeti léginavigációs szolgáltatásaira piaci feltételek vonatkoznak.
            
         
               (7)
            
            
               A 391/2013/EU rendelet 3. cikkének (5) bekezdése értelmében ennek a határozatnak az érintett referencia-időszak, vagyis a második referencia-időszak (2015–2019) teljes időtartamára kell vonatkozni.
            
         ELFOGADTA EZT A HATÁROZATOT:
   1. cikk
   A Bizottság úgy véli, hogy az Egyesült Királyság B. közelkörzeti díjszámítási körzetében, a közelkörzeti léginavigációs szolgáltatások vonatkozásában a 391/2013/EU végrehajtási rendelet I mellékletében meghatározott követelményekkel összhangban megállapítható a piaci feltételek fennállása.
   2. cikk
   Ez a határozat 2019. december 31-ig alkalmazandó.
   3. cikk
   Ennek a határozatnak Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2016. október 6-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 96., 2004.3.31., 10. o.
   
   
      (2)  HL L 128., 2013.5.9., 31. o.